Gara poetica 
Carnate Brianza (MI) (24 aprile 1988)

Poetas:
Bernardu Zizi (Onifai)
Mariu Masala (Silanus)
Antoni Pazzola (Sennori)

Temi:
1° tema:  Su duttore e S’avvocadu
2° tema: 

ESORDIU

Zizi
Sardos, chi in custa zona 'e Lombardia 
azis su 'ostru cìrculu fundadu
e l'azis pro ammentu intituladu 
a su mastru 'e sa sarda poesia, 
cun tanta istima e tanta simpatia 
s'invitu pro cantare apo atzetadu 
e nd' 'ato dae Sardigna cun recreu 
su saludu 'e sos Sardos e su meu.

Masala
Mi paret de sognare essende ischidu 
cummemorende a Piras in Carnate, 
custu famosu 'iddanoesu vate 
ch'est in sa losa degh'annos dromrnidu. 
M'onorat cantu su ch'esser bennidu 
chi subra 'e custu palcu mi nd'agate. 
E nd' 'ato da sa bella isula sarda 
tantos saludos a terra lombarda.

Pazzola
Prima 'e partire una cumpagnia 
m'avicinat cun bellos riguardos 
nende: a bolare bi cheret azardos 
però ca tucas pro sa poesia, 
Pazzola, ses andende in Lombardia, 
in parte nostra saluda sos Sardos. 
Retzide, ca bos nd' 'ato a bonucoro 
custu saludu meu e-i s'insoro.

Zizi 
Remundu Piras, dignu personaggio, 
at a restare semper campione. 
Carnate e Biddanoa Monteleone 
a issu an dedicadu cust'omaggiu: 
dae Casteddu s'est postu in viaggiu 
finas su presidente 'e sa Regione. 
Elogios tessen, intrecian onores 
sìndigos, consizeris, assessores. 

Masala 
Comintzamus so gara allegramente 
semper in limba sarda naturale, 
terra chi nos at dadu su natale 
pro chi siemus in su continente. 
E si riverit custu presidente 
de cudda giunta sarda regionale 
e magistrodos e parlamentares 
e de Piras sos caros famigliares.

Pazzola 
Caros collegas Bernardu cun Mariu, 
sa sala che a mie cuntemplades: 
ch'amus zente de totas sas edades 
che-i sas dies de su calendariu. 
Ch'at operajos, autoridades, 
obbietivu cun notitziariu.
Si cust'onore est totu pro Remundu 
b'at festa manna in s'ateru mundu.

Zizi 
Sos chi ana sa festa preparadu 
no an pensadu pro so gara ebbìa. 
Tanta capatzidade e maestria 
dimustran coment'an organizadu. 
Calch'argumentu at a benner tratadu 
it'est s'improvisada poesia: 
faghen cumprender in s'ocasione 
ch'an operadu a sa perfetzione.

Masala 
Tzertu, Pazzola, sa sala est piena 
e caligunu est aduradu reu 
ma pro cussu non fetat murru feu 
in custa terra lontana e anzena 
pro sa memoria 'e unu mastru meu 
a da chi fit in sa vida terrena: 
su chi m'at dadu in totu sos momentos 
bonos consizos e avertimentos.

Pazzola 
O Marieddu, paret chi l'ammiras 
e mi naras chi lu fit mastru tou.
T'at imparadu Sassu cantu e liras 
e deo puru 'essende dae s'ou 
a su fiancu de Remundu Piras 
paria unu conigliu afacu sou. 
Como chi ch'est in s'ultima dimora 
tando poto 'ogare murru fora.

Zizi 
Restat Remundu semper a monumentu: 
mortu degh'annos, ancora est vivente. 
Ma deo afirmo in s'istante presente, 
mi ponet unu pagu 'e pensamentu: 
mai in perunu cìrculu amus tentu 
s'onore 'e bider goi tanta zente. 
Deo, Pazzola e Masala in s'atacu 
amus su coro che porcheddu in sacu.

Masala
Pazzola, non mi ponzas oriolu:
non chelzo chi che nascat chistione. 
Però in su passadu unu masone 
de poetas andaian a su 'olu 
e como in via de istintzione 
sun che-i su muflone e su crabolu. 
Gai in sos palcos de Sardigna ritzos 
semus restados a pena in paritzos.

Pazzola 
De cussa pira, collega, una frua 
non poden fagher unu trapiantu. 
Si Marieddu tenes agguantu 
sa manu sua astrinta a sa tua, 
deo mi giro in palcu dogni tantu 
paret d' 'ider ancora s'umbra sua. 
Ma reposende in su regnu celeste 
e mancu male ch'in palcu non ch'este.

Zizi
Est tota festa custa ocasione
est a Remundu a li render onore. 
De Masala non nego sa rejone 
antzis afirmo: no nd'at fatu errore. 
Pro protegger crabolu cun muflone 
nessi sas legges bi sun in favore. 
Ma nois solos nos devimus regger 
prite non nd'amus legge a nos protegger

Masala 
Piras fit de sos pòpulos s'ispassu, 
un'improvvisadore campione.
Sos versos los faghiat a cumpassu, 
l' 'essian totu a sa pretzisione. 
Buddusò non l'at fatu pro Tucone 
mancu l'at fatu Banari pro Sassu 
si non lu faghen da como a sa coa 
su chi faghet pro Piras Biddanoa.

Pazzola 
Biddanoa, immagino, est cuntenta 
ca b'at naschidu poeticu pannu. 
E tue puru, Masala, t'ammenta: 
Remundu at guaridu calchi dannu. 
Afaca a issu ti ses fatu mannu 
poite t'at leadu a manu tenta 
mentres invece a Zizi e a Pazzola 
nos at pistadu comente sa sola.

Zizi 
No amus tentu similes cunfortos 
forsis aian issos sa rejone.
Nois fimis ancora in imbrione 
intrende 'e s'Elicona in cussos portos. 
Però Remundu, Sassu cun Tucone 
fini poetas bonos e sun mortos. 
Deo da cussas listas che so fora: 
menzus poeta malu e biu ancora.

Masala 
A mi lassas, Pazzola, sa lamenta 
de fronte a unu pòpulu signore. 
So a su palcu pigadu a minore, 
tando caminaia a marcia lenta 
e Piras m'at leadu a manu tenta, 
custu lu poto tenner a onore. 
A mie a manu tenta m'at leadu 
invece a tie ti ch'at iscapadu.

Pazzola
Si lu naras continu, ti nde 'antes 
de tantas cosas bellas postu in usu. 
A mie Piras non mi ch'at esclusu 
ca non faghia parte 'e sos zigantes. 
A tie afetu at mustradu 'e piusu 
chi infati t'at tratadu in guantes. 
Ma como non ch'est Piras, des cumprender: 
a mala 'oza ti deves difender.

Zizi
Ti torro sa risposta rie-rie,
Masala, e non ti chelzo cundennare. 
A mie non mi paret de 'asie 
nende Piras pensende a t'azuare 
ca si a manu tenta at leadu a tie 
signu chi no podias solu 'istare. 
E invece iscapadu at a Pazzola 
signu chi bene 'istadu est a sa sola.

Masala
Cando mi pones in dispiaghere 
est pro te etotu, Pazzola, disaggiu. 
De sa vida terrena in su viaggiu 
como non tenzo guida e ne mere. 
Unu pagu nde tenzo de podere 
cun-d-una bella dose de coraggiu. 
E pro chi sia unu 'e sos pesantes
non mi che ponzo in mesu 'e sos zigantes.

Pazzola 
Deo a Remundu s'improvvisadore 
l'immagino cantende afaca a Deu. 
Ma cando 'essidu so dae minore 
lu timia che unu mostru feu 
però lu tenzo a bantu e a onore 
ch'apo fatu caminu a contu meu. 
A tie sa carriera est adata 
ca t'an postu in caminu in via fata.

Zizi
A ite narrer gai, Antoni, crese? 
Mariu, a ite as goi esageradu? 
In sa Sardigna ín-d-ogni paese 
a Remundu nos an afiancadu 
ma dae cando Remundu est mancadu 
parimus orfaneddos totos trese. 
Cando a sos Palcos pígamus a cua 
am'a cantare suta s'umbra sua.

Masala
Pazzola, dende ses s'impressione 
de fronte a zente bastante civile 
chi custu sero ses pagu gentile 
a colpos iscudinde a su muntone. 
Deo so pro caratere umile 
e tue cheres fagher su leone. 
Ma a comínzu 'e carriera e de sa vida 
non faghet male una bona guida.

Pazzola 
Mai gelosu ja no so 'istadu
tota sa zente pro me est semper amiga.
Ma proite ti ses arrabbiadu 
pro iscrier in pius mesa riga? 
Finas su presidente issara at nadu 
chi sos poetas pesan semper briga. 
Si a sa briga no mi pones mente 
tando infàulas a su presidente.

Zizi
Sa gara est gai in limba sardignola
ca ognunu est de issa a connoschentzia. 
Pro custu note non b'at diferentzia, 
restamus tres ma tot'in-d-un'arzola. 
Deo non so leone che Pazzola, 
non tenzo che a issu sa potentzia: 
non mustro ne iscaglia ne artigliu 
però non fato mancu su conigliu.

Masala 
Su presidente est òmine maduru 
ca presidente nd'amus unu solu. 
No lu lastimes ne nelzas s'iscuru, 
no est inoghe pro nos fagher dolu 
tantu a Carnate nd'est bénnidu a bolu, 
at riservadu unu postu seguru 
ca non viaggiat che-i sos poetas 
subra sa nave e sena sas cucetas.

Pazzola 
Menzus sos cumplimentos chi li fetes 
proite est semper unu personaggio. 
Non bi viaggiat, no, cun sos poetes 
proite sa cuceta l'est disaggiu. 
Nois l'amus pagadu su viaggiu 
e totu in contantes sos biglietes. 
Su presidente calchi milione 
nde l'at leadu dae sa Regione.

Zizi 
Non prosighemus gai in cust'isfida, 
pro contu meu azis isbagliadu. 
Su presidente restat de guida 
s'in sa Sardigna a issu amus votadu. 
No est beru chi viaggiu amus pagadu 
proite sa cuceta est gratuìda. 
A su poete est bellu in su futuru 
fagher a presidente a issu puru.

Masala
Deris ap'imbarcadu a su seranu 
in Terranoa, 'e umore nieddu 
cun chentumiza francos in sa manu 
pro mi buscare unu letigheddu. 
Ap'invocadu unu napulitanu, 
l'apo nadu chi fio Masaleddu. 
E issu m'at rispostu solu-solu: 
"Chi è che ti conosce, sardignolu?".

Pazzola
Sa cuceta, immagino, est pagada 
pro poder visitare custu logu 
però si apo fatu un'azardada 
no a Vostè pro lu leare a giogu 
ma in Sardigna unu diciu b'ada 
"Chie est pro norma vicinu a su fogu 
si devet iscaldire e det piagher"
como est su turnu sou e l'at a fagher.

Zizi
Si su momentu como lu est festosu 
nos deven dogni errore perdonare 
e su pubblicu inoghe numerosu 
su chi cantamus devet atzetare. 
Però su presidente est curiosu 
faeddende de naves e de mare: 
la tenet contro a sos napulitanos 
pro cussu leat sos aeroplanos.

Masala
Cheret a tempus sou dogni cosa: 
est unu diciu antigu indovinadu. 
Però ch'at una folla numerosa, 
cosa chi no aia immaginadu. 
Bastat, si un'iscuta amus brulladu, 
no diventet sa brulla noiosa 
in mesu a tantu silentziu profundu 
tot'in onore de tiu Rernundu.

Pazzola 
Si s'esordiu an postu in chiusura 
tand'eo puru la devo finire. 
Faghimus semper una bufonatura 
senz'osservare gradu ne bestire 
prite in su tempus de sa disaura 
ja lis solian sa 'uca cosire. 
Como invece faeddo a moda mia, 
sa libertade est sa democratzia.